Bekende skrywer kom praat oor sy jongste boek | Netwerk24
Bekende skrywer kom praat oor sy jongste boek
Eikestadnuus se gewilde Ontmoet die skrywer-geleentheid bied 30 Oktober 'n unieke geleentheid om Deon Meyer te hoor gesels oor sy jongste roman, Prooi.
Hierdie Ontmoet die Skrywer-geleentheid word in die Drostdy-teater in Alexanderstraat in samewerking met Human & Rousseau aangebied en begin 18:00.
Dit is die eerste geleent­heid in die Wes-Kaap waar Meyer oor sy nuwe boek gaan gesels.
Etienne Bloemhof sal die gesprek met Meyer lei.
Meyer gaan oor die nuwe weder­varinge van sy veteraanspeurder, Bennie Griessel, gesels.
Hierdie keer is dit 'n weke oue saak wat deur die Valke verbrou is en wat Griessel moet probeer uitpluis.
Dit speel in die Karoo naby Drie Susters af waar die lyk van 'n gewese polisielid langs die spoorlyn gevind is. Twee verdagte passasiers wat op 'n luukse trein was, het spoorloos ver­dwyn en bestaan skielik nie meer nie.
Boonop was die polisielid ook skynbaar op die trein, maar hy het afgespring. En natuurlik druk Griessel se bevelvoerders hom om die saak op te los en die BBP-beskermingseenheid help nie juis nie.
Kom luister na Meyer se geselsie en hoor by hom hoe hy die een treffer ná die ander op die rakke laat verskyn.